Návrh rozhodnutie Rady o ustanovení pozície Spoločenstva v Komisii pre ochranu a riadenie živých antarktických morských zdrojov /* KOM/2009/0485 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.9.2009 KOM(2009) 485 v konečnom znení Návrh ROZHODNUTIE RADY o ustanovení pozície Spoločenstva v Komisii pre ochranu a riadenie živých antarktických morských zdrojov DÔVODOVÁ SPRÁVA Podľa článku 300 ods. 2 druhého pododseku Zmluvy o ES musí stanovisko v mene Spoločenstva v regionálnych organizáciách pre riadenie rybného hospodárstva, ktoré majú prijať rozhodnutia s právnymi účinkami, s výnimku rozhodnutí, ktorými sa dopĺňa alebo mení ich inštitucionálny rámec, prijať Rada kvalifikovanou väčšinou na návrh Komisie. Vzhľadom na túto povinnosť a na základe podobných rozhodnutí Rady a návrhov Európskej komisie pre iné regionálne organizácie pre riadenie rybného hospodárstva Európska komisia navrhuje, aby sa týmto rozhodnutím ustanovila pozícia Spoločenstva, ktorá sa má prijať v Komisii pre ochranu a riadenie živých antarktických morských zdrojov. V záujme konzistentnosti sa v tomto návrhu sa uplatňuje rovnaký prístup ako v prípade iných regionálnych organizácií pre riadenie rybného hospodárstva Návrh ROZHODNUTIE RADY o ustanovení pozície Spoločenstva v Komisii pre ochranu a riadenie živých antarktických morských zdrojov RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37 v spojení s jej článkom 300 ods. 2 druhým pododsekom, so zreteľom na návrh Komisie, keďže: (1) V článku 33 Zmluvy o ES v spojení s jej článkom 32 sa ustanovuje, že jedným z cieľov spoločnej politiky rybného hospodárstva je zabezpečiť riadne zásobovanie. V nariadení (ES) č. 2371/2002[1] sa ustanovuje, že pri prijímaní opatrení určených na ochranu a zachovanie živých vodných zdrojov Spoločenstvo na tento účel uplatní prístup obozretného konania, aby sa zabezpečilo ich udržateľné využívanie a minimalizoval sa vplyv rybárskych činností na morské ekosystémy. Takisto sa v ňom ustanovuje, že Spoločenstvo by sa malo zamerať na postupné zavádzanie prístupu k riadeniu rybného hospodárstva, ktorý je založený na ekosystémoch, a malo by prispievať k efektívnym rybolovným činnostiam v ekonomicky životaschopnom a konkurencieschopnom odvetví rybného hospodárstva, pričom zabezpečí primeranú životnú úroveň pre tých, ktorí sú závislí od rybolovu, a zohľadní záujmy spotrebiteľov. (2) Európske spoločenstvo, ako aj Belgicko, Bulharsko, Fínsko, Francúzsko, Nemecko, Grécko, Taliansko, Holandsko, Poľsko, Španielsko, Švédsko a Spojené kráľovstvo sú zmluvnými stranami Dohovoru o ochrane živých antarktických morských zdrojov z roku 1982. Dohovorom sa zriadila Komisia pre ochranu a riadenie živých antarktických morských zdrojov (CCAMLR), ktorá na základe vedeckých dôkazov v rámci potreby prijme opatrenia na spravovanie živých morských zdrojov v oblasti, za ktorú je zodpovedná. Cieľom týchto opatrení je zaistiť ochranu a racionálne využívanie živých antarktických morských zdrojov. (3) Podľa článku 300 ods. 2 druhého pododseku Zmluvy o ES sa stanovisko Spoločenstva v orgánoch zriadených regionálnymi rybárskymi dohodami, ktoré majú prijať rozhodnutia s právnymi účinkami (okrem rozhodnutí doplňujúcich alebo pozmeňujúcich inštitucionálny rámec príslušných dohôd), musí prijať na základe návrhu Komisie kvalifikovanou väčšinou rozhodnutím Rady, ROZHODLA TAKTO: Článok 1 Pozícia, ktorá sa má v mene Spoločenstva prijať v Komisii pre ochranu živých antarktických morských zdrojov pre prípad, keď má táto komisia prijať rozhodnutia s právnymi účinkami, sa ustanovuje v prílohe k tomuto rozhodnutiu. Článok 2 Pozíciu Spoločenstva ustanovenú v prílohe k tomuto rozhodnutiu prehodnotí a podľa potreby pozmení Rada na návrh Komisie najneskôr do konania výročného zasadnutia Komisie pre ochranu živých antarktických morských zdrojov v roku 2014. V Bruseli [...] Za Radu predseda PRÍLOHA Pozícia Spoločenstva v Komisii pre ochranu živých antarktických morských zdrojov 1. ZÁSADY V rámci CCAMLR Európske spoločenstvo: a) koná v súlade s cieľmi Spoločenstva v rámci spoločnej politiky rybného hospodárstva, najmä prostredníctvom obozretného konania s cieľom zabezpečiť udržateľné využívanie druhov regulovaných CCAMLR, postupne zavádzať prístup k riadeniu rybného hospodárstva, ktorý je založený na ekosystémoch, a minimalizovať vplyv rybolovu na morské ekosystémy, a zároveň podporovať ekonomicky životaschopné a konkurenčné rybné hospodárstvo Spoločenstva, pričom sa zabezpečí primeraná životná úroveň pre tých, ktorí sú závislí od rybolovu a zohľadnia sa záujmy spotrebiteľov; b) zabezpečuje, aby opatrenia CCAMLR boli v súlade s cieľmi Dohovoru o ochrane živých antarktických morských zdrojov, c) zaisťuje, aby opatrenia CCAMLR boli v súlade s medzinárodnými právnymi predpismi, a hlavne s ustanoveniami Dohovoru OSN o morskom práve, Dohody OSN o ochrane a riadení zásob transzonálnych rýb a rýb migrujúcich na veľké vzdialenosti, ako aj Dohody na podporu dodržiavania medzinárodných opatrení v oblasti ochrany a riadenia zo strany rybárskych plavidiel na šírom mori; d) podporuje konzistentné pozície v regionálnych organizáciách pre riadenie rybného hospodárstva; e) usiluje sa o spolupôsobenie s politikou, ktorú Spoločenstvo uskutočňuje v rámci bilaterálnych vzťahov s tretími krajinami v oblasti rybného hospodárstva, a zaistí súdržnosť s politikou vonkajších vzťahov; f) zaistí dodržiavanie medzinárodných záväzkov Spoločenstva. 2. Orientácie Európske spoločenstvo, pokiaľ je to vhodné, sa usiluje o podporu schválenia týchto činností v CCAMLR: a) opatrenia na ochranu a spravovanie rybolovných zdrojov v oblasti dohovoru založené na najlepších dostupných vedeckých stanoviskách, vrátane TAC v prípade druhov regulovaných CCAMLR. V prípade potreby sa zvážia osobitné opatrenia pre zásoby, ktoré sú postihnuté nadmerným lovom s cieľom predísť akémukoľvek zintenzívneniu rybolovu; b) posilnenie monitorovacích, kontrolných a dozorných opatrení v regulačnej oblasti CCAMLR s cieľom zlepšiť súlad s opatreniami CCAMLR; c) zintenzívnenie činností zameraných na boj proti NNN rybolovným činnostiam; d) zavedenie ochranných opatrení pre zraniteľné morské ekosystémy v regulačnej zóne CCAMLR v súlade s rezolúciami Valného zhromaždenia OSN; e) rozvoj spoločného postupu s ostatnými regionálnymi organizáciami pre riadenie rybného hospodárstva vrátane Organizácie pre rybolov v severozápadnom Atlantiku a Medzinárodnej komisie pre zachovanie atlantických tuniakov; f) ďalšie technické opatrenia založené na odporúčaní vedeckého výboru CCAMLR; g) trvalá modernizácia CCAMLR na základe kontroly výkonnosti. [1] Ú. v. ES L 358, 31.12.2002, s. 59.